 ఇల్లు చేరుకునేసరికే వర్షం జల్లు మొదలయిపోయింది.

 సోనీ ఇంట్లో చిత్తుకాగితాల గుట్టమీద జారగిలపడ్డాడు రాజశేఖరం.

          *  *  *


 రాత్రి పదకొండవుతుండగా మొదలయింది గాలీవాన.

 అయిదు నిమిషాల్లో సోనీ ఇంటికప్పు ఎగిరిపోయింది.

 ఒకేసారిగా వర్షం మీద పడేసరికి సోనీ చటుక్కున లేచి నిలబడింది.

 "ఇంకా కూర్చున్నావేమిటి? పద! లేకపోతే తెల్లవార్లూ వర్షానికి తడిసి చస్తావ్" అందామె.

 అతను లేచి నిలబడ్డాడు అయోమయంగా.

 "కానీ ఎక్కడికెళ్దాం?"

 "ఎక్కడోచోట తలదాచుకోవాలి కదా! పరుగెత్తు త్వరగా."

 ఆమె ముందు పరుగెడుతుంటే అతను వెనుక పరుగెత్తసాగాడు.

 వర్షం కుండపోతగా విసిరికొడుతోంది.

 స్లమ్ లో వాళ్ళందరూ కూడా పరుగెడుతున్నారు.

 సోనీ మెయిన్ రోడ్డుకి సమీపంగా వున్న ఓ డ్రైనేజ్ గోతి దగ్గర ఆగి దానికి వున్న ఇనుప మూత తెరవడానికి ప్రయత్నించింది.

 "అదెందుకు తెరుస్తున్నావ్?" అడిగాడు రాజశేఖరం.

 "ఎందుకేమిటి? వర్షం వస్తే ఇంకెక్కడ వుంటాం మరి?"

 మూత తెరిచేసరికి లోపల చాలామంది ముఖాలు యిరుక్కుని కనిపించాయి.

 "ఏయ్ మూసెయ్! ఇక్కడ నిండిపోయాం. ఇంక చోటులేదు." అరిచాడు డప్పు కిషన్.

 సోనీ మళ్ళీ మూత మూసేసింది.

 మళ్ళీ ఇద్దరూ సిమెంట్ పైప్స్ దగ్గరకు చేరుకున్నారు.

 అవికూడా జనాలతో నిండిపోయి వున్నాయి.

 ఓ పక్క వర్షం, మరోపక్క చలి!

 రాజశేఖరం పరుగెత్తలేకపోతున్నాడు.

 వర్షం జల్లు సూదుల్లా ముఖానికి తగులుతోంది.

 దానికితోడు ఆ పరుగుకి ఆయాసం.

 "మళ్ళీ ఎక్కడికి?" ఒగర్చుతూ అడిగాడు.

 "బ్రిడ్జి కిందకి."

 ఇద్దరూ ఓవర్ బ్రిడ్జి కిందకు చేరుకున్నారు.

 అప్పటికే అక్కడికి కూడా చాలామంది గుమిగూడారు.

 బ్రిడ్జికి ఓ పక్కగా పడేసిన చెత్తకుప్పలోనుంచి పెద్ద పాకింగ్ అట్టలు కనబడుతున్నాయి.

 "ఆ పెట్టెలు తీసుకొస్తే మనం రాత్రంతా ఇలా నిలబడకుండా పడుకోవచ్చు" అంది సోనీ.

 "ఎలా?"

 "పద చెప్తాను"

 ఇద్దరూ మళ్ళీ వర్షంలోకి పరుగెత్తి ఆ అట్టపెట్టెలు రెండు లాక్కొచ్చారు.

 చాలా పెద్ద పెట్టె అది.

 రెండింటినీ కలిపి ఓ గూడులాగా చేసింది సోనీ.

 "చూశావా? మనం ఎక్కడుంటే అక్కడే ఇల్లు. బాగోలేదూ?" నవ్వుతూ అడిగింది.

 రాజశేఖరానికి ఆశ్చర్యంగా వుంది.

 ఈ గాలిలో, ఈ వర్షంలో వీళ్ళకు తలదాచుకోడానిక్కూడా చోటు లేదు.

 డ్రైనేజ్ గోతుల్లో, సిమెంటు పైపుల్లో జంతువులకంటే హీనంగా ఆశ్రయం తీసుకుంటున్నారు. డ్రైనేజ్ లో కూడా ఎక్కువసేపు వుండటం సాధ్యం కాదని తనకు తెలుసు.

 వర్షపు నీరంతా హఠాత్తుగా ప్రవాహంలా డ్రైనేజ్ లో రావటం మొదలుపెట్టిందంటే ప్రాణాలు అరచేతిలో పెట్టుకుని మళ్ళీ బయట పడాల్సిందే.

 అదీగాక డ్రైనేజ్ లోని మురికి నీళ్ళకెన్ని జబ్బులు తెచ్చి పెడుతుంది?

 సోనీ రాజశేఖరం చెయ్యి పట్టుకుని ఎత్తుగా వున్న అట్ట మీదనుంచి లోపలకు దూకింది.

 "అబ్బ! వెచ్చగా వుందిక్కడ! అలా చూస్తావేం! నువ్వు కూడా లోపలకు దిగు."

 అతను కూడా ఆ అట్ట లోపలకు దిగాడు.

 ఇద్దరూ కూర్చునేంత విశాలంగా వుందా అట్టపెట్టి.

 అడుగున కూడా అట్ట మందంగా వుండడంతో తడి అంటటంలేదు.

 మిగతావాళ్ళు కూడా అట్టలన్నీ తెచ్చుకుని నేలమీద పరచుకుని మీద కూడా కప్పుకుని కూర్చున్నారు.

 ఉండుండి ఆ గాలి వేగానికి వర్షపు జల్లు కొడుతున్నా, వంటిమీద పూర్తిగా తడిసిపోయిన బట్టలు వణికిస్తున్నా, రాజశేఖరానికి ఆ అట్టపెట్టిలోని వెచ్చదనం కునికిపాట్లు పడేలా చేస్తోంది.

 illu cherukunesarike varsham jallu modalayipoyindi.

 sony intlo chittukaagitaala guttameeda jaragilapaddadu rajasekharam.

          *  *  *


 raatri padakondavutundagaa modalayindi gaaliivaana.

 ayidu nimishaallo sony intikappu egiripoyindi.

 okesaarigaa varsham meeda padesariki sony chatukkuna lechi nilabadindi.

 "inka kurchunnavemiti? pada! lekapothe tellavaarluu varshaaniki tadisi chastav" andame.

 atanu lechi nilabaddadu ayomayamgaa.

 "cony ekkadikeldam?"

 "ekkadochota taladachukovali kada! parugettu twaragaa."

 aame mundu parugedutunte atanu venuka parugettasaagaadu.

 varsham kundapotagaa visirikodutondi.

 slam loo vaallandaruu kuudaa parugedutunnaaru.

 sony main rodduki sameepangaa vunna oo drinage gothi daggara aagi daaniki vunna inupa mootha teravadaaniki prayatninchindi.

 "adenduku terustunnav?" adigaadu rajasekharam.

 "endukemiti? varsham vaste inkekkada vuntam mari?"

 mootha terichesariki lopala chaalaamandi mukhalu yirukkuni kanipinchaayi.

 "yey muusey! ikkada nindipoyam. inka chotuledu." arichaadu dappu kishan.

 sony mallee mootha moosesindi.

 mallee iddaruu siment pipes daggaraku cherukunnaru.

 avikuda janaalatho nindipoyi vunnayi.

 oo pakka varsham, maropakka chali!

 rajasekharam parugettalekapotunna.

 varsham jallu sudullah mukhaniki tagulutondi.

 daanikitodu aa paruguki aayasam.

 "mallee ekkadiki?" ogarchutuu adigaadu.

 "bridgi kindaki."

 iddaruu ovar bridgi kindaku cherukunnaru.

 appatike akkadiki kuudaa chaalaamandi gumigudaru.

 bridgic oo pakkaga padesina chettakuppalonunchi pedda packing attalu kanabadutunnaayi.

 "aa pettelu teesukoste manam raatrantaa ilaa nilabadakunda padukovachhu" andi sony.

 "ela?"

 "pada cheptaanu"

 iddaruu mallee varshamloki parugetti aa attapettelu rendu laakkochaaru.

 chala pedda pette adhi.

 rendintinii kalipi oo guudulaagaa chesindi sony.

 "chusawa? manam ekkadunte akkade illu. bagoledu?" navvutuu adigindi.

 rajasekharaniki aascharyamgaa vundi.

 ee gaalilo, ee varshamlo veellaku taladachukodanikkuda chotu ledu.

 drinage gotullo, simentu paipullo jantuvulakante heenamgaa aashrayam teesukuntunnaru. drinage loo kuudaa ekkuvasepu vundatam saadhyam kaadani tanaku telusu.

 varshapu neerantaa hataattugaa pravahamla drinage loo ravatam modalupettindante praanaalu arachetilo pettukuni mallee bayata padalsinde.

 adeegaaka drinage loni muriki neellakenni jabbulu tecchi pedutundi?

 sony rajasekharam cheyyi pattukuni ettugaa vunna atta meedanunchi lopalaku dookindi.

 "abba! vecchagaa vundikkada! alaa chustavem! nuvvu kuudaa lopalaku digu."

 atanu kuudaa aa atta lopalaku digaadu.

 iddaruu koorchunenta visaalamgaa vunda attapetti.

 aduguna kuudaa atta mandamgaa vundadamtho tadi antatamledu.

 migataavaallu kuudaa attalanni tecchukuni neelameeda parachukuni meeda kuudaa kappukuni kuurchunnaaru.

 undundi aa gaali vegaaniki varshapu jallu kodutunna, vantimeeda puurtigaa tadisipoyina battalu vanikistunna, rajasekharaniki aa attapettiloni vecchadanam kunikipaatlu padela chestondi.
